 ΕΛΛΗΝΙΚΗ ΔΗΜΟΚΡΑΤΙΑ

**ΥΠΟΥΡΓΕΙΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ**

**ΠΕΡ/ΚΗ Δ/ΝΣΗ Π. & Δ. ΕΚΠ/ΣΗΣ ΔΥΤ.ΕΛΛΑΔΑΣ**

**Δ/ΝΣΗ Π. Ε. ΗΛΕΙΑΣ**

**ΔΗΜΟΤΙΚΟ ΣΧΟΛΕΙΟ ΑΡΧ. ΟΛΥΜΠΙΑΣ**

**27065 - Αρχαία Ολυμπία Αρχαία Ολυμπία 07-10-2014**

**Τηλ. 26240 22652**

**mail@dim-olymp.ilei.sch.gr**

Αριθμός πρωτ.:184 Προς

 1. ΠΕΡΙΦΕΡΕΙΑΚΗ ΔΙΕΥΘΥΝΣΗ Π&Δ

 ΕΚΠΑΙΔΕΥΣΗΣ ΔΥΤΙΚΗΣ ΕΛΛΑΔΟΣ

 2. ΔΙΕΥΘΥΝΣΗ ΔΙΕΘΝΩΝ ΣΧΕΣΕΩΝ ΤΟΥ ΥΠ. Π. & Θ.

 3. ΔΙΕΥΘΥΝΣΗ ΠΡΩΤ.ΕΚΠ/ΣΗΣ ΗΛΕΙΑΣ

**ΑΠΟΛΟΓΙΣΤΙΚΗ ΕΚΘΕΣΗ ΠΕΠΡΑΓΜΕΝΩΝ ΣΥΜΜΕΤΟΧΗΣ 10/θεσιου ΔΗΜΟΤΙΚΟΥ ΣΧΟΛΕΙΟΥ ΑΡΧΑΙΑΣ ΟΛΥΜΠΙΑΣ ΣΕ ΣΥΝΑΝΤΗΣΗ ΓΙΑ ΤΟ ΠΡΟΓΡΑΜΜΑ COMENIUS**

Στα πλαίσια της πολυμερούς σύμπραξης Comenius στην οποία συμμετέχει το σχολείο μας για την περίοδο 2013-2015 με θέμα "Sharing Myths and Local Legends of Europe" και αριθμό έγκρισης 2013-1-CY1-COM06-03231 7, πραγματοποιήθηκε η πέμπτη πράξη κινητικότητας με βασικό προορισμό το Σχολείο **KAROL WOJTYŁA
PRIMARY SCHOOL No. 8** στην πόλη Sosnowiec της Πολωνίας.

Σε αυτή την κινητικότητα μετακινήθηκε μια (1) εκπαιδευτικός, η κ. Παναγιωτακοπούλου Ιωάννα (ΠΕ 70). Η κινητικότητα αυτή πραγματοποιήθηκε στο διάστημα 24-09-2014 έως 28-09-2014.

Στη συνάντηση αυτή έλαβαν μέρος οι 6 από τις 8 συμμετέχουσες χώρες (Ισπανία, Πολωνία, Ρουμανία μόνο για μια μέρα, Κύπρος, Ελλάδα, Νορβηγία) με διαφορετικό αριθμό εκπαιδευτικών η κάθε χώρα. Η απουσία της Αγγλίας οφείλεται στο ότι από την αρχή του προγράμματος ακολουθεί δικό της πρόγραμμα κινητικότητας ,ενώ της Γαλλίας οφείλεται σε ένα πρόβλημα που παρουσιάστηκε και σχετίζεται με την άρνηση του εκεί προϊσταμένου να παραχωρήσει άδεια στους Γάλλους συναδέλφους να πραγματοποιήσουν το ταξίδι .

**Η μέχρι τώρα πορεία του προγράμματός μας**

Το πρόγραμμα **«**Sharing Myths and Local Legends of Europe**»**μπήκε στον 2ο χρόνο υλοποίησής του και η ως τώρα πορεία του συνεχίζει να είναι απόλυτα επιτυχημένη. Έχουν ήδη γίνει κινητικότητες στα εκπαιδευτικά ιδρύματα της Αγγλίας, της Ισπανίας, της Νορβηγίας και της Γαλλίας. Το χρονοδιάγραμμα και οι στόχοι του προγράμματος, καθώς και όλες οι δραστηριότητες υλοποιούνται κανονικά και μέσα στον καθορισμένο χρόνο και αναρτώνται στην ιστοσελίδα [www.mythslegends.eu](http://www.mythslegends.eu) που έχει δημιουργηθεί για να καλύψει τις ανάγκες του προγράμματος. Πρέπει να τονιστεί ιδιαίτερα το υψηλό επίπεδο συνέπειας των συμμετεχόντων, ώστε το πρόγραμμα να εξελίσσεται ομαλά.

**Προετοιμασία για την πραγματοποίηση της επίσκεψης**

Πριν την κινητικότητα στο σχολείο της Πολωνίας είχαν προηγηθεί σειρά επαφών των συντονιστών του προγράμματος ,είτε μέσω ηλεκτρονικού ταχυδρομείου είτε μέσω σύνδεσης skype ώστε να επιλυθούν τυχόν δυσκολίες ή να προβλεφθούν απρόοπτα που θα προκαλούσαν ανωμαλίες στην προγραμματισμένη ροή της συνάντησης.

Προετοιμάσαμε επίσης μια παρουσίαση powerpoint για το εκπαιδευτικό σύστημα που ισχύει στην χώρα μας καθώς η συνάντηση στόχευε στην παροχή πληροφοριών και τη γνωριμία με το εκπαιδευτικό σύστημα κάθε συμμετέχουσας χώρας. Τέλος, λόγω της επίσκεψής στην Πολωνία, προμηθευτήκαμε αναμνηστικά και δώρα από την πόλη μας (Βιβλίο σχετικά με την ιστορία της Αρχαίας Ολυμπίας και γλυκίσματα).

**Πρόγραμμα - Δραστηριότητες της επίσκεψης**

Η πρώτη μέρα (Τετάρτη 24/9)αναλώθηκε στο ταξίδι από την Αθήνα στη Βαρσοβία και από εκεί με τρένο στο Sosnowiec αργά το απόγευμα.

Την Πέμπτη 25/9 υπήρξε υποδοχή στο σχολείο του Sosnowiec και ξενάγηση από μαθητές της ΣΤ τάξης κατά ομάδες σε όλο το σχολείο.

Το κτίριο του σχολείου ήταν παλιό αλλά πρόσφατα ανακαινισμένο. Μέσα σε κάθε αίθουσα υπήρχαν πρακτικά και όμορφα ντουλάπια και μικρός νεροχύτης, ενώ οι τοίχοι ήταν φρεσκοβαμμένοι και μερικοί από αυτούς είχαν ζωγραφισμένα τοπία.

Το σχολείο διέθετε γυμναστήριο, αίθουσα φυσικής, αίθουσα βιβλιοθήκης, αίθουσα Ηλεκτρονικών Υπολογιστών, αίθουσα ψυχολόγου και παιδαγωγού, καντίνα και τραπεζαρία. Το προαύλιο δεν χρησιμοποιείται από τα παιδιά την ώρα του διαλείμματος καθώς οι Πολωνοί συνάδελφοι θεωρούν ότι τα παιδιά θα είναι πιο ασφαλή μένοντας μέσα στο κτήριο.

Σχετικά με την λειτουργία του σχολείου αξίζουν αναφοράς τα παρακάτω στοιχεία που δίνουν μια σαφή εικόνα.

1)Το σχολείο λειτούργει με έξι τάξεις.

2)Ο αριθμός των παιδιών έφτανε και 30 σε μια τάξη.

3)Τα μαθήματα διαρκούν 45 λεπτά και τα παιδιά αλλάζουν τάξη όταν αλλάζουν και μάθημα.

4)Το ωράριο είναι 08:15-14:00. Μετά το τέλος των μαθημάτων στις 14:00 τα παιδιά που θέλουν συνεχίζουν με δραστηριότητες.

5)Τα βιβλία αγοράζονται από τους γονείς.

6) Κάθε μεσημέρι όλα τα παιδιά τρώνε στο εστιατόριο του σχολείου και οι γονείς πληρώνουν για το γεύμα.

7)Στο σχολείο υπάρχει παιδαγωγός και ψυχολόγος που βοηθούν το ρολό του δασκάλου.

Μετά την ξενάγηση πραγματοποιήθηκε η προγραμματισμένη συνάντηση των συντονιστών με θέμα το εκπαιδευτικό σύστημα κάθε χώρας. Ήταν μια ενδιαφέρουσα συζήτηση στην όποια εντοπιστήκαν ομοιότητες και διαφορές κάθε χώρας.

 Στην παρούσα έκθεση θα δώσουμε εκτενή στοιχεία για το εκπαιδευτικό σύστημα της Πολωνίας μιας και είναι η χώρα υποδοχής της συγκεκριμένης κινητικότητας , όμως είναι στην διάθεσή σας και τα στοιχεία των εκπαιδευτικών συστημάτων των υπολοίπων χωρών του προγράμματος.

Το εκπαιδευτικό σύστημα της Πολωνίας, λοιπόν, περιλαμβάνει το Νηπιαγωγείο (2 χρόνια),το Δημοτικό(6 χρόνια), το Κατώτερο Γυμνάσιο(3 χρόνια)και το Ανώτερο Γυμνάσιο που ανάλογα με την κατεύθυνση κυμαίνεται από 3-4 χρόνια.

Υπάρχουν τρέχουσες περιγραφικές αξιολογήσεις για τις τάξεις 1η-3η και δύο φορές το χρόνο αξιολόγηση για τις τάξεις 4η-6η ,που στο τέλος της χρονιάς λαμβάνουν μέρος σε μια δοκιμή διεπιστημονικών δεξιοτήτων. Τα μαθήματα που γίνονται είναι Πολωνική Γλώσσα, Ηλεκτρονικές Υπολογιστές, Αγγλικά, Μουσική, Τεχνολογίες, Θρησκείες και Έθνη, Ιστορία και Πολιτισμός, Φυσικές Επιστήμες, Καλλιτεχνικά, Μαθηματικά, Φυσική Αγωγή.

Με μια απλή ματιά εντοπίζουμε διαφορές κυρίως στην αξιολόγηση καθώς το δικό μας εκπαιδευτικό σύστημα δεν περιλαμβάνει τελική αξιολόγηση των μαθητών .Επίσης εντοπίζουμε διαφορά στην παροχή των συγγραμμάτων καθώς στην χώρα μας τα βιβλία δίνονται δωρεάν. Κοινό σημείο βρίσκουμε στα μαθήματα που γίνονται και ομοιάζουν ως θεματικά πεδία και στις δύο χώρες.

Την Παρασκευή 26/9 έγινε η δεύτερη συνάντηση των συντονιστών όπου είχαμε ανασκόπηση και αξιολόγηση των έως τώρα δραστηριοτήτων του προγράμματος. Διαπιστώθηκε η τήρηση των έως τώρα συμφωνηθέντων καθώς και η τήρηση των χρονοδιαγραμμάτων που είχαν τεθεί έως τώρα. Επίσης τέθηκαν οι στόχοι για το αμέσως επόμενο χρονικό διάστημα που είναι οι παρακάτω:

1. Η προσπάθεια χρησιμοποίησης του e-twinning ως ενός επιπλέον μέσου επικοινωνίας για τα μέλη του προγράμματος.
2. Η δραματοποίηση του μύθου της κάθε χώρας και η ανάρτησή της στην ιστοσελίδα του προγράμματος. Η κάθε χώρα έχει συγκεκριμένο χρονοδιάγραμμα ανάρτησης .
3. Να αναρτηθούν βίντεο στην ιστοσελίδα του προγράμματος από την καθημερινή ζωή στο σχολείο της κάθε χώρας στοχεύοντας στην πιο άμεση επαφή των μαθητών μεταξύ τους.
4. Να σταλούν μεταξύ των συμμετεχουσών χωρών τόσο ηλεκτρονικές όσο και χειροποίητες κάρτες με την ευκαιρία των Χριστουγέννων.
5. Μέσω e-twinning τα παιδιά να ανταλλάξουν ευχές για τα Χριστούγεννα και να τραγουδήσουν τα Κάλαντα.
6. Προσδιορίστηκε ότι το θέμα που θα ασχοληθούμε για την κινητικότητα της Κύπρου το Νοέμβριο θα είναι η Παραδοσιακή Λαϊκή Τέχνη.

Σε παράλληλη δραστηριότητα οι εκπαιδευτικοί ,πλην των συντονιστών, παρακολούθησαν μια δημιουργική δραστηριότητα(Ζωγραφική) από τα παιδιά των δύο πρώτων τάξεων του Πολωνικού Σχολείου. Πιο συγκεκριμένα τα παιδιά παρακολούθησαν μια ταινία με τον μύθο της χώρας τους και εν συνεχεία ζωγράφισαν με τέμπερες ένα γύψινο καδράκι που απεικόνιζε τον ήρωα του μύθου τους.

Μετά το τέλος της συνάντησης των συντονιστών και της ζωγραφικής οι μαθητές και οι εκπαιδευτικοί παρακολουθήσαμε σε ένα κλειστό θέατρο στο κέντρο της πόλης, την δραματοποίηση του έργου με τίτλο «Legend of the Wawel Dragon”. Η ιδιαιτερότητα ήταν ότι τα παιδιά είχαν στιχομυθίες σε απλά Αγγλικά κάτι που θεωρήθηκε πρωτότυπο , βοήθησε στην παρακολούθηση του μύθου από όλους τους εταίρους.

Το μεσημέρι της ίδιας ημέρας είχαμε την ευκαιρία να μαγειρέψουμε τοπική συνταγή με την βοήθεια του σεφ του εστιατορίου που θα γευματίζαμε.

Το Σάββατο 27/9 πραγματοποιήθηκε ξενάγηση στην πόλη του Watowice , γενέτειρα του Πάπα Ιωάννη Παύλου του Β’, και εν συνεχεία στην πόλη της Κρακοβίας. Πρέπει να επισημανθεί η υπέρμετρη αγάπη και ο σεβασμός προς το πρόσωπο του εκλιπόντος ποντίφηκα σε σημείο που θα τολμούσαμε να πούμε ότι αγγίζει τα όρια της λατρείας.

Το βράδυ ακολούθησε δείπνο όλων των συμμετεχόντων σε τοπικό εστιατόριο.

Την Κυριακή 28/9 έγινε η αναχώρηση όλων των απόστολων.

**Σχόλια**

 Συνοψίζοντας θα καταλήγαμε στο συμπέρασμα ότι μείναμε πολύ ευχαριστημένοι από την επικοινωνία με τους εκπαιδευτικούς όλων των χωρών. Γνωρίσαμε με λεπτομέρειες το πολωνικό εκπαιδευτικό σύστημα, αλλά και τα άλλα εκπαιδευτικά συστήματα και πρακτικές, από την παρουσίαση τους από τους εκπαιδευτικούς των άλλων χωρών. Συνειδητοποιήσαμε πιο πολύ τις διαφορές, τις ελλείψεις αλλά και σημαντικές ομοιότητες στα προβλήματα που αντιμετωπίζουμε οι εκπαιδευτικοί στην καθημερινότητά μας. Μείναμε ενθουσιασμένοι από την υποδοχή και τη φιλοξενία των Πολωνών. Ανανεώσαμε το ραντεβού για την επόμενη συνάντηση στην Κύπρο.

Ο Υπεύθυνος του Προγράμματος

 Κουτσουνάς Ιωάννης (ΠΕ 11)